

Comunicat de presă

5 decembrie 2022

**Evenimentele organizate de Institutul Cultural Român în lume de Ziua Națională a României continuă la Dublin, Paris, New York, Londra și Tel Aviv, până pe 10 decembrie**

**București, 5 decembrie 2022** – Institutul Cultural Român continuă seria de evenimente pe care le organizează în colaborare cu misiunile diplomatice ale României din țările de reședință, cu prilejul Zilei Naționale a României.

„*Evenimentele organizate în acest an de Institutul Cultural Român cu ocazia Zilei Naționale a României au inclus și țări în care ICR nu are reprezentanțe. Astfel, cultura română și creatorii români ajung la un public mai larg și au un impact semnificativ în comunitățile artistice și culturale din străinătate*”, a declarat Liviu Jicman, președintele Institutului Cultural Român.

**Evenimente organizate în perioada 5 – 10 decembrie 2022**

**5 decembrie**

Concert extraordinar susținut de violonistul Alexandru Tomescu și Cvartetul de coarde ConTempo din Irlanda în sala de concerte de la sediul Royal Irish Academy of Music Dublin. Eveniment organizat de ICR Londra în colaborare cu Ambasada României la Dublin. Concertul va fi urmat de o recepție la care vor participa membri ai corpului diplomatic și ai comunității românești. În ianuarie 2022, în semn de apreciere pentru dăruirea şi talentul interpretativ puse în slujba artei, pentru măiestria artistică şi locul deosebit pe care îl au în viaţa cultural-artistică a ţării, pentru talentul, dăruirea şi profesionalismul care au dus la îmbogăţirea culturii şi spiritualităţii universale, promovând imaginea României în Irlanda, preşedintele României a conferit Ordinul “Meritul Cultural” în grad de Cavaler, Categoria D – “Arta spectacolului”, membrilor fondatori ai Cvartetului ConTempo: Andreea Banciu, violonistă; Adrian Mantu, violoncelist; Ingrid Nicola, violonistă; Bogdan Sofei, violonist. Decorațiile au fost înmânate la sediul Ambasadei României din Irlanda de către domnul Ambasador Laurențiu Mihai Ștefan în cadrul unei serate cu ocazia sărbătoririi Zilei Culturii Române.

**6 decembrie**

* Recital JazzyBIT la Sala Bizantină a Palatului Béhague, organizat cu prilejul recepției de Ziua Națională a României de la Ambasada României în Republica Franceză.
* Concert de muzică românească tradițională reinterpretată în cheie world music și jazz de muziciana româno-americană Ana Everling și Taraf de Chicago, trupa ei de instrumentiști americani și româno-americani, care va avea loc la Merkin Hall din Manhattan. Concertul organizat de Institutul Cultural Român din New York împreună cu Misiunea Permanentă la ONU și Consulatul General va fi urmat de o recepție.

**8 decembrie**

* ICR Paris acordă prestigiosul **Premiu Benjamin Fondane 2022** scriitorului algerian **Habib Tengour**, pentru activitatea sa literară care a îmbogățit patrimoniul limbii franceze, pentru prezența sa prolifică în domeniul literaturii francofone și arabe, pentru calitatea poeziei și a scrierilor sale în proză, pentru prezența îndelungată în mediul francofon, pentru angajamentul său constant în promovarea păcii. Premiul Benjamin Fondane a fost creat de Magda Cârneci, poetă și scriitoare română, fost director al Institutului Cultural Român din Paris, în 2006. De la înființare, acest premiu a fost acordat sub egida Organizației Internaționale a Francofoniei (OIF), în parteneriat cu Ambasada României în Franța, unui autor francofon, care nu este născut francez şi care trebuie să aibă o activitate culturală şi civică mai largă, legată de promovarea ideilor umaniste şi a limbii franceze în mediul internaţional. **Habib Tengour,** născut în Algeria în 1947, a devenit una dintre cele mai ascultate și respectate voci ale literaturii francofone din Maghreb. Suprarealismul, sufismul, poezia franceză și arabă sunt influențele majore ale operei sale de poet, prozator, traducător, sociolog și antropolog. A publicat mai multe volume de poezie, dintre care pot fi menționate: *Ce Tatar-là* (2000), *Traverser*(2002), *Epreuve 2* (2002), *Etats de chose* (2003), *Gravité de l’ange* (2004), *Retraite* (2004), *L’Art et la cicatrice* (2006), *La sandale d’Empédocle* (2006, 2021). Proză publicată: *Tapapakitaquesou la poésie-île* (1976), *Le Vieux de la montagne* (1983, 2008), *Sultan Galiev ou la rupture des Stocks. Cahiers 1972/1977* (1985), *L’Epreuve de l’Arc. Séances*(1990), *Le Poisson de Moȉse. Fiction 1995-2000*(2001), *Le Maitre de l’heure* (2008). Tengour a tradus din arabă în franceză și invers și a fost tradus în italiană, germană și engleză. Habib Tengour a publicat 15 cărți până acum și a fost onorat cu Premiul European pentru Poezie Dante în 2016 pentru întreaga operă. Locuiește între Franța și Algeria și editează seria „Poèmes du monde” pentru editura algeriană APIC. Premiul îi va fi decernat la Ambasada României în Franța, înaintea concertului dedicat Zilei Naționale.
* Concertul formației JazzyBIT organizat în Sala Bizantină a Palatului Béhague de ICR Paris în colaborare cu Ambasada României în Republica Franceză și „Timișoara 2023 – Capitală Europeană a Culturii”. Concertul va lansa în Franța albumul „Drive” și se constituie ca preambul al seriei de evenimente de promovare a orașului „Timișoara 2023 – Capitală Europeană a Culturii”.
* Recital de gală la Institutul Cultural Român din Londra, interpretat de Isabela Stănescu |(soprană), David Pircsuk (tenor), Andrei Cocârlea (bariton) și Raluca Ouatu (pian), aducând un omagiu personalității lui George Enescu, cu prilejul Zilei Naționale a României. Evenimentul organizat în colaborare cu Societatea Enescu din Londra marchează concertul lunii decembrie al stagiunii 2022-2023, din Seria „Concertelor Enescu”.

**10 decembrie**

* Institutul Cultural Român de la Tel Aviv organizează, în data de 10 decembrie 2022, cu ocazia Zilei Naționale a României, un concert de gală cu program integral românesc susținut de Jerusalem Symphony Orchestra în sala Henry Crown Symphony Hall de la Jerusalem Theater - The Jerusalem Centre for the Performing Arts, cu participarea artistei Dalila Cernătescu - Șefă de catedră a clasei de nai la Universitatea Națională de Muzică București, cu o bogată carieră concertistică și nenumărate premii internaționale. Evenimentul constituie continuarea colaborării cu Jerusalem Symphony Orchestra, începută în 2019. Programul muzical al Galei, prezentate în primă audiție publicului din Israel, va conține compoziții semnate de: Paul Constantinescu (Ciobănașul), George Enescu (Rapsodia română nr. 1), Constantin Silvestri (Dansuri transilvane), Theodor Grigoriu (Variațiuni simfonice ale unui cântec de Anton Pann), Dumitru Bughici (Suită românească), Mihail Jora (Priveliști moldovenești), Theodor Rogalski (Dansuri românești), Mircea Chiriac (Dans vrăjit), Improvizații la nai și orchestră și Călușarii la nai. De asemenea, va fi interpretată compoziția maestrului israelian originar din Timișoara László Roth - Ecouri românești pe teme de la munte – lucrare simfonică contemporană. László Roth (102 ani), supraviețuitor al Holocaustului, pe 3 august 2022 i-a fost înmânat Ordinul Național „Steaua României” în grad de Cavaler, la Ambasada României din Israel. Dedicăm acest moment muzical Timișoarei – Capitală Europeană a Culturii în 2023. Gala de muzică românească prefațează programul-cadru al manifestărilor dedicate, în 2023, aniversării a 75 de ani de relații diplomatice neîntrerupte între România și Israel.

Seria de evenimente organizate în 2022 de către ICR de Ziua Națională a României cuprinde peste 50 de manifestări culturale desfășurate în 31 de orașe din străinătate timp de trei săptămâni, în perioada 21 noiembrie – 10 decembrie, poziționând creațiile artiștilor români printre cele mai importante repere culturale ale momentului.

Lista completă a evenimentelor este disponibilă [AICI](https://www.icr.ro/pagini/50-de-evenimente-organizate-de-institutul-cultural-roman-in-lume-de-ziua-nationala-a-romaniei)